CELEX: E2016P0009
Language: hu
Date: 2016-08-03 00:00:00
Title: Az EFTA Felügyeleti Hatóság 2016. augusztus 3-án benyújtott keresete a Norvég Királyság ellen (E-9/16. sz. ügy)

10.11.2016   
            
            
               HU
            
            
               Az Európai Unió Hivatalos Lapja
            
            
               C 413/8
            
         Az EFTA Felügyeleti Hatóság 2016. augusztus 3-án benyújtott keresete a Norvég Királyság ellen
   (E-9/16. sz. ügy)
   (2016/C 413/08)
   Az EFTA Felügyeleti Hatóság 2016. augusztus 3-án keresetet nyújtott be az EFTA-Bíróságon a Norvég Királyság ellen. Az EFTA Felügyeleti Hatóságot (35 Rue Belliard, 1040 Brüsszel) meghatalmazotti minőségben Carsten Zatschler és Auður Ýr Steinarsdóttir képviseli.
   Az EFTA Felügyeleti Hatóság a következők megállapítására kéri az EFTA-Bíróságot:
   
               1.
            
            
               Azzal, hogy hatályban tartotta egy nemzeti rendelkezését, nevezetesen a norvég termékrendelet 2. szakaszának (32) bekezdését, amely megtiltja a perfluor-oktánsavat (PFOA) bizonyos sűrűségben tartalmazó fogyasztási cikkek előállítását, behozatalát, kivitelét és értékesítését, Norvégia nem tett eleget az EGT-megállapodás II. melléklete XV. fejezetének 12zc. pontjában említett – és az EGT-megállapodáshoz annak 1. jegyzőkönyvével hozzáigazított – jogi aktusból (a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről szóló, 2006. december 18-i 1907/2006/EK módosított európai parlamenti és tanácsi rendelet), és különösen annak 128. cikke (1) bekezdéséből eredő kötelezettségének.
            
         
               2.
            
            
               Vagylagosan azzal, hogy hatályban tartott egy olyan nemzeti rendelkezést, mint a fent említett nemzeti rendelkezés azt követően, hogy kezdeményezték az EGT-megállapodás II. melléklete XV. fejezetének 12zc. pontjában említett, fent meghatározott jogi aktus VIII. címének megfelelő, korlátozásra irányuló eljárást, Norvégia nem tett eleget az EGT-megállapodásnak az említett jogi aktus 128. cikkének (1) bekezdésével összefüggésben értelmezett 3. cikkéből eredő kötelezettségének.
            
         
               3.
            
            
               Azzal, hogy hatályban tartotta egy olyan nemzeti rendelkezését, mint a fent említett nemzeti rendelkezés, Norvégia nem tett eleget az EGT-megállapodás 11. cikkéből eredő kötelezettségeinek.
            
         
               4.
            
            
               A jelen eljárás költségeit a Norvég Királyság viseli.
            
         
      Jogi és ténybeli háttér, valamint hivatkozott jogalapok:
   
   
               —
            
            
               Az EFTA Felügyeleti Hatóság azt állítja, hogy a Norvég Királyság megsértette a REACH-rendeletből és/vagy az EGT-megállapodásból eredő kötelezettségeit azáltal, hogy hatályban tartotta egy nemzeti rendeletét, amely megtiltja azon fogyasztási cikkek gyártását, behozatalát, kivitelét és értékesítését, amelyek legalább 0,001 tömegszázalék perfluor-oktánsavat (közismert nevén PFOA) tartalmaznak.
            
         
               —
            
            
               Az EFTA Felügyeleti Hatóság szeretné egyértelművé tenni, hogy amikor egy anyag a környezetre vagy az emberi egészségre ellenőrizetlen kockázatot jelent, a REACH alkalmazási körébe tartozó anyagokra vonatkozó egyoldalú nemzeti rendeletek csak egyes, a REACH-rendeletben biztosított, szűken meghatározott körülmények esetén engedélyezhetők.
            
         
               —
            
            
               Ez a kereset a Norvégiában elfogadott, a PFOA korlátozására irányuló nemzeti jogszabályra vonatkozik. E keresettel az EFTA Felügyeleti Hatóság semmi esetre sem kérdőjelezi meg a PFOA mint anyag szabályozásának szükségességét. Sokkal inkább egy fontos eljárási kérdés volt az, amely az EFTA Felügyeleti Hatóságot arra késztette, hogy benyújtsa ezt a kötelezettségszegési keresetet: amikor egy EGT-állam olyan, az egészséget és a környezetet érintő kockázatot azonosít, amely egy, a REACH hatálya alá tartozó anyagból ered, a REACH által létrehozott rendszer működésére nézve alapvető, hogy ezeket az aggályokat az említett rendszer keretei között, ne pedig egyoldalú fellépés keretében kezeljék.
            
         
               —
            
            
               2013. augusztus 27-én Norvégia arról tájékoztatta az EFTA Felügyeleti Hatóságot, hogy 2013. május 27-én rendeletet fogadott el, amely a PFOA-t, valamint a PFOA sóit és észtereit tartalmazó fogyasztási cikkek előállítására, behozatalára, kivitelére és értékesítésére vonatkozó korlátozások bevezetése révén módosítja a norvég termékrendeletet.
            
         
               —
            
            
               Az EFTA Felügyeleti Hatóság 2015. július 8-án indokolással ellátott véleményt adott ki az ügyet illetően. A felügyeleti és bírósági megállapodás 31. cikkének második bekezdése alapján az EFTA Felügyeleti Hatóság felszólította Norvégiát, hogy az értesítést követő két hónapon belül, vagyis legkésőbb 2015. szeptember 8-ig tegye meg a szükséges intézkedéseket az indokolással ellátott véleménynek való megfelelés érdekében.
            
         
               —
            
            
               2015. október 16-i levelében Norvégia válaszolt az indokolással ellátott véleményre, fenntartva álláspontját, valamint kiegészítve azt további észrevételekkel. Mivel Norvégia a szóban forgó nemzeti rendelkezését az indokolással ellátott véleményben meghatározott határidő elteltével továbbra is fenntartotta, az EFTA Felügyeleti Hatóság úgy határozott, hogy az ügyet a felügyeleti és bírósági megállapodás 31. cikkének második bekezdése alapján az EFTA-Bírósága elé utalja.